PATVIRTINTA

Anykščių r. Svėdasų Juozo Tumo-

Vaižganto gimnazijos direktoriaus

2018 m. gruodžio 21 d. įsakymu Nr. V-124

**ANYKŠČIŲ R. SVĖDASŲ JUOZO TUMO-VAIŽGANTO GIMNAZIJOS**

**ASMENS DUOMENŲ TVARKYMO TAISYKLĖS**

**I SKYRIUS**

**BENDROSIOS NUOSTATOS**

1. Anykščių r. Svėdasų Juozo Tumo-Vaižganto gimnazijos (toliau – gimnazija) darbuotojų, mokinių ir ugdytinių asmens duomenų tvarkymo taisyklių tikslas – reglamentuoti asmens duomenų tvarkymo ir apsaugos reikalavimus, taip pat pagrindines asmens duomenų tvarkymo, duomenų subjekto teisių įgyvendinimo ir duomenų apsaugos technines bei organizacines priemones gimnazijoje.

2. Taisyklės parengtos vadovaujantis pavyzdinėmis Asmens duomenų tvarkymo mokyklose taisyklėmis, patvirtintomis Valstybinės duomenų apsaugos inspekcijos direktoriaus 2007 m. liepos 4 d. įsakymu Nr.1T–45, Mokinių registro duomenų saugos nuostatais, Lietuvos Respublikos asmens duomenų apsaugos įstatymu (toliau – ADTAĮ), 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Reglamentas (ES) 2016/679) ir jo įgyvendinamaisiais teisės aktai, Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12) „Dėl Bendrųjų reikalavimų organizacinėms ir techninėms asmens duomenų saugumo priemonėms patvirtinimo“ (toliau – Bendrieji reikalavimai organizacinėms ir techninėms asmens duomenų saugumo priemonėms), kitais įstatymais bei teisės aktais, reglamentuojančiais asmens duomenų tvarkymą ir apsaugą.

3. Gimnazijos darbuotojai, įgalioti tvarkyti darbuotojų bei ugdytinių asmens duomenis, privalo laikytis šių Taisyklių ir būti pasirašytinai su jomis supažindinti. Gimnazijos darbuotojai, atlikdami savo pareigas ir tvarkydami darbuotojų, mokinių ir ugdytinių asmens duomenis, privalo laikytis konfidencialumo ir saugumo reikalavimų, nurodytų šiose Taisyklėse.

4. Taisyklėse vartojamos pagrindinės sąvokos:

4.1. **Asmens duomenys** – bet kokia informacija apie fizinį asmenį, kurio tapatybė nustatyta arba kurio tapatybę galima nustatyti (duomenų subjektas); fizinis asmuo, kurio tapatybę galima nustatyti, yra asmuo, kurio tapatybę tiesiogiai arba netiesiogiai galima nustatyti, visų pirma pagal identifikatorių, kaip antai vardą ir pavardę, asmens identifikavimo numerį, buvimo vietos duomenis ir interneto identifikatorių arba pagal vieną ar kelis to fizinio asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius.

4.2**. Duomenų subjektas** – kiekvienas žmogus, kurio asmens duomenys yra tvarkomi.

4.3. **Duomenų valdytojas** – kompetentinga institucija, kuri viena ar kartu su kitais nustato asmens duomenų tvarkymo tikslus ir priemones; kai tokio duomenų tvarkymo tikslai ir priemonės nustatyti Sąjungos arba valstybės narės teisės, duomenų valdytojas arba konkretūs jo skyrimo kriterijai gali būti nustatyti Sąjungos arba valstybės narės teise.

4.4. **Duomenų tvarkytojas** – fizinis arba juridinis asmuo, valdžios institucija, agentūra ar kita įstaiga, kurie duomenų valdytojo vardu tvarko asmens duomenis.

4.5. **Duomenų gavėjas** – fizinis arba juridinis asmuo, valdžios institucija, agentūra ar kita įstaiga, kuriai atskleidžiami asmens duomenys, nesvarbu, ar tai trečioji šalis ar ne, išskyrus valdžios institucijas, kurios gali gauti asmens duomenis vykdant konkretų tyrimą pagal valstybės narės teisę, kai tvarkydamos tuos duomenis tos valdžios institucijos laikosi taikomų duomenų tvarkymo tikslus atitinkančių duomenų apsaugos taisyklių.

4.6. **Asmens duomenų saugumo pažeidimas** – saugumo pažeidimas, dėl kurio netyčia arba neteisėtai sunaikinami, prarandami, pakeičiami, be leidimo atskleidžiami persiųsti, saugomi arba kitaip tvarkomi asmens duomenys arba prie jų be leidimo gaunama prieiga.

5. Kitos Taisyklėse vartojamos sąvokos atitinka ADTAĮ ir Reglamente (ES) 2016/679 vartojamas sąvokas.

**II SKYRIUS**

**SPECIALIOSIOS NUOSTATOS**

6. Ugdytinių asmens duomenys tvarkomi šiais tikslais:

6.1. mokymo ir ugdymo sutarčių apskaitos;

6.2. mokinių ir ugdytinių asmens bylų tvarkymo;

6.3. elektroninio dienyno pildymo;

6.4. išsilavinimo ir kitų pažymėjimų išdavimo;

6.5. mokinio krepšelio paskaičiavimo;

6.6. Vaiko gerovės komisijos darbo organizavimo ir vykdymo;

6.7. nacionalinio mokinių pasiekimų patikrinimo organizavimo ir vykdymo;

6.8. neformaliojo vaikų švietimo organizavimo;

6.9. nemokamo maitinimo organizavimo;

6.10. gimnazijos veiklos informavimo bendruomenei ir visuomenei (mokinių ir ugdytinių kūrybiniai darbai, mokymosi pasiekimai, nuotraukos, filmuota medžiaga);

6.11. tarpinstitucinio bendradarbiavimo.

7. Darbuotojų duomenys tvarkomi šiais tikslais:

7.1. darbo sutarčių sudarymo, vykdymo ir apskaitos;

7.2. Gimnazija kaip darbdavio pareigų, nustatytų teisės aktuose, tinkamam vykdymui;

7.3. tinkamai komunikacijai su darbuotojais ne darbo metu palaikyti;

7.4. tinkamoms darbo sąlygoms užtikrinti.

8. Darbo sutarčių sudarymo, vykdymo ir apskaitos tikslais gimnazijoje tvarkomi tokie darbuotojų asmens duomenys:

8.1. darbuotojų vardai ir pavardės;

8.2. darbuotojų asmens kodai;

8.3. gyvenamosios vietos adresai, asmeniniai telefonai;

8.4. gimimo datos;

8.5. asmens tapatybės dokumentų numeriai;

8.6. išsilavinimo dokumentai;

8.7. kvalifikacijos dokumentai;

8.8. darbo stažą patvirtinantys dokumentai;

8.9. asmeninių banko sąskaitų, į kurias yra vedamas darbo užmokestis, numeriai;

8.10. pažymos apie darbo laiką kitoje įstaigoje (dirbančiam ne pagrindinėje darbovietėje);

8.11. duomenys apie sveikatą;

8.12. leidimas dirbti ar užsiimti savanoriška veikla vaikų socialinėse, švietimo ir sporto, sveikatos priežiūros paslaugas vaikams teikiančiose įstaigose, įmonėse ir organizacijose, kaip tai apibrėžia Lietuvos Respublikos vaiko teisių apsaugos pagrindų įstatymas ir Lietuvos Respublikos Švietimo įstatymas. Leidimą dirbti įrodo darbdaviui pristatoma pažymą dėl Įtariamųjų, kaltinamųjų ir nuteistųjų registro duomenų apie fizinį asmenį.

9. Tinkamos komunikacijos su darbuotojais ne darbo metu tikslu su darbuotojų sutikimu yra tvarkomi:

9.1. gyvenamosios vietos adresai;

9.2. asmeniniai telefono numeriai;

9.3. asmeniniai elektroninio pašto adresai.

10. Darbuotojų asmens duomenys saugomi asmens bylose bei atitinkamose duomenų bazėse tik ta apimtimi ir tiek laiko, kiek yra reikalinga nustatytiems tikslams pasiekti.

11. Darbuotojų asmens duomenis gali tvarkyti tik direktoriaus įgalioti asmenys, kuriems duomenys yra būtini funkcijų vykdymui, ir tik tuomet, kai tai yra privaloma atitinkamiems tikslams pasiekti.

12. Darbuotojai, pasikeitus jų asmens duomenims, praneša apie tai gimnazijos sekretoriui.

13. Naujai priimto darbuotojo, gavus raštišką sutikimą dėl asmens duomenų tvarkymo (priedas Nr.1) renkami duomenys: vardas, pavardė, asmens kodas, gimimo data iš darbuotojo pateikto asmens dokumento (asmens tapatybės kortelės ar paso), gyvenamosios vietos adresas, atsiskaitomosios sąskaitos numeris, asmeninis kontaktinis telefono numeris ir elektroninio pašto adresas, duomenys susiję su šio asmens kvalifikacija, profesiniais gebėjimais ir dalykinėmis savybėmis.

14. Atsakingi asmenys, kurie turi teisę tvarkyti darbuotojų asmens duomenis:

14.1. klasių vadovai – už auklėjamosios klasės mokinių bei jų tėvų asmens duomenų saugumą, tvarkymą ir jų konfidencialumo laikymosi reikalavimus;

14.2. kompiuterių tinklo administratorius – už gimnazijos darbuotojų, ugdytinių, mokinių bei mokinių tėvų asmens duomenų saugumą, tvarkymą ir jų konfidencialumo laikymosi reikalavimus;

14.3. direktoriaus pavaduotojas ugdymui - už gimnazijos darbuotojų, ugdytinių, mokinių bei mokinių tėvų asmens duomenų saugumą, tvarkymą ir jų konfidencialumo laikymosi reikalavimus;

14.4. direktoriaus pavaduotojas ūkiui - už gimnazijos darbuotojų asmens duomenų saugumą, tvarkymą ir jų konfidencialumo laikymosi reikalavimus;

14.5. vyr. finansininkas – už gimnazijos darbuotojų, ugdytinių, mokinių bei mokinių tėvų asmens duomenų saugumą, tvarkymą ir jų konfidencialumo laikymosi reikalavimus;

14.6. buhalteris – už gimnazijos darbuotojų, ugdytinių, mokinių bei mokinių tėvų asmens duomenų saugumą, tvarkymą ir jų konfidencialumo laikymosi reikalavimus;

14.7. sekretorius – už gimnazijos darbuotojų, ugdytinių, mokinių bei mokinių tėvų asmens duomenų saugumą, tvarkymą ir jų konfidencialumo laikymosi reikalavimus;

14.8. bibliotekininkas – už gimnazijos darbuotojų ir mokinių asmens duomenų saugumą, tvarkymą ir jų konfidencialumo laikymosi reikalavimus.

15. Darbuotojai, kuriems yra suteikta teisė tvarkyti darbuotojų asmens duomenis, bei kiti asmenys, kurie turi teisę susipažinti su darbuotojų asmens duomenimis (gimnazijos direktorius) laikosi konfidencialumo principo ir laiko paslaptyje bet kokią su asmens duomenimis susijusią informaciją, su kuria jie susipažino vykdydami savo pareigas, nebent tokia informacija būtų vieša pagal galiojančių įstatymų ar kitų teisės aktų nuostatas.

16. Asmens duomenys gimnazijoje renkami tik teisės aktų nustatyta tvarka, juos gaunant tiesiogiai iš duomenų subjekto.

17. Asmens duomenys tretiesiems asmenims teikiami tik įstatymų ir kitų teisės aktų nustatytais atvejais ir tvarka.

18. Gimnazijos darbuotojai, atlikdami savo pareigas ir tvarkydami darbuotojų, mokinių ir ugdytinių asmens duomenis, privalo laikytis pagrindinių asmens duomenų tvarkymo principų:

18.1. asmens duomenys tvarkomi teisėtai ir sąžiningai. Gimnazija asmens duomenis tvarko vadovaudamasi ADTAĮ, Reglamentu (ES) 2016/679 ir kitais asmens duomenų tvarkymą mokyklose reglamentuojančiais teisės aktais;

18.2. asmens duomenys renkami Taisyklių 6 punkte apibrėžtais tikslais, ir po to tvarkomi su šiais tikslais suderintais būdais;

18.3. asmens duomenys tikslūs ir, jei reikia asmens duomenų tvarkymui, nuolat atnaujinami. Ugdytinių asmens duomenys atnaujinami ne rečiau kaip 2 kartus per metus, Lietuvos Respublikos švietimo ir mokslo ministerijos (toliau – ŠMM) nustatytu laiku, t. y. priėmus naujus mokinius ir ugdytinius ir suformavus klases bei grupes naujiems mokslo metams. Duomenys tikslinami ir atnaujinami, kai tik duomenų subjektas praneša apie jų pasikeitimą. Gimnazijoje imamasi visų pagrįstų priemonių siekiant užtikrinti, kad asmens duomenys, kurie nėra tikslūs, atsižvelgiant į jų tvarkymo tikslus, būtų nedelsiant ištrinami arba ištaisomi;

18.4. asmens duomenys adekvatūs, tinkami ir tik tokios apimties, kuri būtina jiems rinkti ir toliau tvarkyti, siekiant konkrečių tikslų, nurodytų Taisyklių 6 punkte. Tvarkomų Asmens duomenų apimties sąrašas:

18.4.1. mokymo ir ugdymo sutarčių apskaitos tikslu yra tvarkoma: mokinių ir ugdytinių, jų tėvų (globėjų) vardai, pavardės, gyvenamoji vieta ir telefonų numeriai;

18.4.2. elektroninio dienyno pildymo tikslu – mokinio vardas, pavardė, gimimo data, klasė, mokslo metai, įvertinimai, asmens bylos numeris, duomenys apie sveikatą, tėvų (globėjų) vardai, pavardės, gyvenamoji vieta, elektroninio pašto adresai, telefono numeriai;

18.4.3. įvairių pažymėjimų (pvz.: apie dalyvavimą sportinėse varžybose, konkursuose, būrelių lankymą ir kt.) išdavimo tikslu – mokinio ir ugdytinio vardas, pavardė, pažymėjimo serija, numeris, išdavimo data, registracijos numeris, gyvenamoji vieta, renginio pavadinimas;

18.4.4. pagal Mokinių registro nuostatus gimnazija tvarko Mokinių registro objekto asmens duomenis: vardas, pavardė, asmens kodas, pilietybė, deklaruotos ir faktinės gyvenamosios vietos adresas, gimtoji kalba (-os), mokytis į mokyklą atvykimo/išvykimo duomenis (iš kur atvyko/kur išvyko, atvykimo/ išvykimo data, išvykimo priežastis, įsakymo numeris, mokyklos baigimo data), bendrus duomenis apie mokslą (klasė, mokymosi programa, mokymosi forma/būdas, dorinis ugdymas, kalba, kuria mokosi, kalbos, kurių mokosi, pažymėjimai, socialiai remtinas, nemokamai maitinamas, pavėžėjimas, specialieji ugdymosi poreikiai, kurso kartojimas, mokinio asmens bylos numeris, mokymosi sutartis, lankomi neformaliojo vaikų švietimo būreliai, išsilavinimas, valstybė ir mokykla (pavadinimas, kodas), kurioje įgytas išsilavinimas;

18.4.5. pagal Mokinių registro nuostatus Mokinių registre kaupiami duomenys apie Mokinių registro objekto šeimą, mokyklos, kurioje mokosi Registro objektas, duomenys (gaunami iš Švietimo ir mokslo institucijų registro), duomenys, gaunami kiekvienais mokslo metais, apie Registro objekto mokymąsi bendrojo lavinimo mokykloje;

18.4.6. Vaiko gerovės komisijos darbo organizavimo ir vykdymo tikslu – mokinio ir ugdytinio vardas, pavardė, gimimo data, gyvenamoji vieta, telefono numeris, sutrikimai. Ypatingi asmens duomenys (pvz.: specialieji mokinio, ugdytinio poreikiai) tvarkomi tik esant tėvų (globėjų) raštiškam sutikimui;

18.4.7. neformaliojo vaikų švietimo organizavimo tikslu – mokinio vardas, pavardė, klasė, vadovas, mokslo metai;

18.4.8. nemokamo maitinimo organizavimo tikslu – mokinio vardas, pavardė, gimimo data, klasė, tėvų (globėjų, rūpintojų) vardai, pavardės, kontaktiniai telefonai;

18.4.9. nacionalinio mokinių pasiekimų patikrinimo tikslu – mokinio vardas, pavardė, klasė, mokomoji kalba, lytis, mokymo programa;

18.4.10. Mokyklos veiklos informavimo bendruomenei ir/ar visuomenei tikslu – mokinių ir ugdytinių sukurtas kūrybinis darbas, kur užfiksuotas vaiko vardas, pavardė, gimimo data, klasė ar grupė, apie mokinių ar ugdytinių veiklą sukurta filmuota medžiaga ir/ar nuotraukos, kur užfiksuotas mokinys ar ugdytinis;

18.4.11. mokinių, kurie gerai mokosi, lanko mokyklą, pagyrimo Mokyklos internetinėje svetainėje tikslu – mokinio vardas, pavardė, klasė;

18.4.12. Mokykla tvarko mokinių ir ugdytinių asmens duomenis ir kitais apibrėžtais ir teisėtais tikslais, pvz., mokinių bylų archyvo tvarkymas;

18.4.13. Mokyklos svarbaus mokinių patyčių tikslu – vaizdo duomenys, susiję su fiziniais asmenimis naudojant automatines vaizdo stebėjimo priemones;

18.5. Mokykloje tvarkomi mokinių ir ugdytinių asmens duomenys vidaus administravimo tikslu:

18.5.1. mokinių ir ugdytinių duomenys: vardas, pavardė, asmens kodas, el. paštas, slaptažodis, telefono Nr., gimimo data, klasė, lytis, foto nuotrauka, gyvenamosios vietos adresas, pilietybė, gimtoji kalba, programos kurso kartojimas;

18.5.2. sveikatos duomenys: fizinio ugdymo grupė, regėjimo aštrumas, sveikatos duomenys dėl galimos alerginės reakcijos į aplinką ir/ar maistą, dėl neįgalumo;

18.5.3. rizikos veiksniai, gydytojo nurodymai ir rekomendacijos;

18.5.4. mokinių tėvų duomenys: vardas, pavardė, asmens kodas, el. paštas, telefono nr., gyvenamosios vietos adresas, darbovietės pavadinimas, užimamos pareigos, gimimo data;

18.6. Mokinių iki 16 metų asmens duomenys saugomi ne ilgiau, nei to reikalauja duomenų tvarkymo tikslai. Mokinių registro objekto duomenys yra saugomi Mokinių registro duomenų bazėje. Mokinių registro objektui pakeitus ugdymosi/mokymosi įstaigą, Mokinių registro objekto duomenys atitinkamai yra priskiriami kitai ugdymosi/mokymosi įstaigai. Mokinių registro objektui išvykus iš mokyklos jo duomenys saugomi Registro duomenų bazėje.

19. Mokinių ir ugdytinių asmens duomenų rinkimo tvarka:

19.1. priėmus naujus mokinius ar ugdytinius ir suformavus klases ar grupes naujiems mokslo metams, duomenys apie mokinius į mokinių registrą įvedami iš mokinio tėvų (globėjų) mokyklai pateiktų dokumentų, nustatytos formos anketų:

19.1.1. vaiko vardas, pavardė, asmens kodas – iš gimimo liudijimo ar kito asmens dokumento;

19.1.2. gyvenama vieta, tėvų (globėjų) vardai ir pavardės – tiesiogiai iš duomenų objekto ar švietimo įstaigų;

19.1.3. duomenys apie sveikatą – iš medicininių pažymų;

19.1.4. duomenys apie specialiuosius ugdymosi poreikius – iš švietimo pagalbos tarnybos pažymų.

19.2. duomenis į mokinių registrą įveda ir toliau tvarko gimnazijos direktoriaus įsakymu paskirti darbuotojai;

19.3. į mokinių registrą įvesti duomenys teikiami Švietimo valdymo informacinei sistemai (ŠVIS) Lietuvos ŠMM nustatytais terminais ir tvarka.

20. Vaikų asmens duomenų teikimas duomenų gavėjams:

20.1. asmens duomenys gali būti teikiami tik vadovaujantis ADTAĮ 5 straipsnyje nustatytais teisėto tvarkymo kriterijais pagal sudarytą asmens duomenų teikimo sutartį arba gavus duomenų gavėjo rašytinį prašymą (pagal ADTAĮ 6 straipsnį).

20.2. duomenų gavėjai ir gavėjų grupės – Švietimo informacinių technologijų centras, savivaldybės administracijos švietimo skyrius, **Ugdymo kokybės poskyris,** švietimo įstaigos, švietimo pagalbos tarnyba;

20.3. duomenų teikimas duomenų gavėjams elektroninėmis ryšio priemonėmis. Asmens duomenys teikiami elektroninėmis ryšio priemonėmis nepažeidžiant konfidencialumo principo, kai būtina užtikrinti mokyklos paslaugų teikimą.

21. Mokinių ir ugdytinių asmens duomenis tvarko tik tie asmenys, kuriems jie yra būtini funkcijų vykdymui: direktoriaus pavaduotojas ugdymui, klasių ir grupių auklėtojai, dalyko mokytojai, socialinis pedagogas, specialusis pedagogas, logopedas, psichologas, sekretorius.

**III Skyrius**

**ASMENS DUOMENŲ VALDYTOJO PAREIGOS**

22. Įstaigoje tvarkomų darbuotojų, mokinių ir ugdytinių asmens duomenų valdytoja yra Anykščių r. Svėdasų Juozo Tumo-Vaižganto gimnazija, įstaigos kodas 190048540, adresas J. Tumo-Vaižganto g. 103, Svėdasai LT-29351 Anykščių r., kuri:

22.1. užtikrina duomenų subjekto teisių įgyvendinimą ir vykdo Bendruosiuose reikalavimuose organizacinėms ir techninėms asmens duomenų saugumo priemonėms ir kituose teisės aktuose, reglamentuojančiuose asmens duomenų tvarkymą, nustatytas asmens duomenų valdytojo pareigas;

22.2. paskiria asmenį (-is), atsakingus už darbuotojų, mokinių ir ugdytinių asmens duomenų tvarkymą gimnazijoje;

22.3. rengia mokinių ir ugdytinių asmens duomenų apsaugą ir tvarkymą reglamentuojančius teisės aktus, ne rečiau kaip kartą per dvejus metus peržiūri Taisykles ir prireikus inicijuoja pakeitimus;

22.4. ne rečiau kaip kartą per dvejus metus atlieka mokinių asmens duomenų tvarkymo rizikos vertinimą, parengia ataskaitą ir prireikus imasi priemonių rizikai pašalinti arba sumažinti;

22.5. organizuoja darbuotojų, atsakingų už darbuotojų, mokinių ir ugdytinių asmens duomenų tvarkymą, mokymą ir kvalifikacijos tobulinimą asmens duomenų teisinės apsaugos srityje.

**IV SKYRIUS**

**ASMENS DUOMENŲ SUBJEKTŲ SUTIKIMAS TVARKYTI JŲ ASMENS DUOMENIS**

23. Asmens duomenų subjektai, t. y. darbuotojų, mokinių ir ugdytinių tėvai (vaiko tėvų pareigų turėtojas), kurių vaikų amžius iki 16 metų (toliau – tėvai), sutikimą dėl asmens duomenų tvarkymo išreiškia raštiškai, įskaitant elektroninėmis priemonėmis, pagal nustatytą formą, patvirtindami, jog sutinka, kad jų asmens duomenys gimnazijoje būtų tvarkomi šiose Taisyklėse nurodytais tikslais.

24. Duomenų subjektas turi teisę bet kuriuo metu atšaukti savo sutikimą, jeigu jo asmens duomenys tvarkomi neteisėtai. Sutikimo atšaukimas nedaro poveikio sutikimu pagrįsto duomenų tvarkymo, atlikto iki sutikimo atšaukimo, teisėtumui. Duomenų subjektas apie tai informuojamas prieš jam duodant sutikimą.

**V SKYRIUS**

**DUOMENŲ SUBJEKTŲ TEISĖS**

25. Gimnazija užtikrina, kad duomenų subjekto teisės būtų tinkamai įgyvendintos ir visa reikalinga informacija duomenų subjektui būtų pateikiama aiškiai, suprantamai bei priimtina forma.

26. Duomenų subjekto teisės ir jų įgyvendinimo būdai:

26.1. žinoti (būti informuotam) apie savo (darbuotojas, mokinys) ar vaiko (tėvai) asmens duomenų tvarkymą:

26.1.1. gimnazija, iš duomenų subjekto tiesiogiai rinkdama asmens duomenis, suteikia tokią informaciją: savo rekvizitus, nurodo, kokiais tikslais tvarkomi ugdytinio asmens duomenys, kam ir kokiais tikslais jie teikiami, kokius asmens duomenis duomenų subjektas privalo pateikti ir kokios yra duomenų nepateikimo pasekmės;

26.1.2. gimnazija duomenų subjektui suteikia informaciją apie teisę susipažinti su tvarkomais jo arba vaiko (tėvai) asmens duomenimis, teisę reikalauti ištaisyti neteisingus, neišsamius, netikslius asmens duomenis bei teisę nesutikti, kad būtų tvarkomi tam tikri neprivalomi duomenų subjekto asmens duomenys.

26.2. susipažinti su savo ar vaiko (tėvai) asmens duomenimis ir kaip jie yra tvarkomi:

26.2.1. jei duomenų subjektui, vaiko tėvams kyla klausimų dėl jų asmens duomenų tvarkymo, jie turi teisę kreiptis į administraciją ir pateikę asmens tapatybę patvirtinantį dokumentą bei rašytinį prašymą, gauti informaciją, iš kokių šaltinių ir kokie duomenų subjektų asmens duomenys surinkti, kokiu tikslu jie tvarkomi, kam teikiami;

26.2.2. direktoriaus įsakymu paskirtas darbuotojas duomenų subjektui parengia atsakymą ir pateikia prašomus duomenis ne vėliau kaip per 30 kalendorinių dienų nuo kreipimosi dienos. Duomenų subjekto prašymu tokie duomenys turi būti pateikiami raštu.

26.3. reikalauti ištaisyti, sunaikinti savo vaiko asmens duomenis arba sustabdyti asmens duomenų tvarkymo veiksmus, kai duomenys tvarkomi nesilaikant ADTAĮ ir (arba) Reglamento (ES) 2016/679) nuostatų. Jei duomenų subjektas, susipažinęs su savo (mokinys) arba tėvai nustato, kad asmens duomenys yra neteisingi, neišsamūs ar netikslūs, ir, pateikdamas asmens tapatybę patvirtinantį dokumentą, kreipiasi į gimnaziją, direktoriaus įsakymu paskirtas darbuotojas, privalo nedelsiant asmens duomenis patikrinti ir duomenų subjekto prašymu (rašytine, žodine ar kita forma) nedelsiant ištaisyti neteisingus, neišsamius, netikslius asmens duomenis ir/ar sustabdyti tokių asmens duomenų tvarkymo veiksmus, išskyrus saugojimą;

26.4. duomenų subjektų teisė nesutikti, kad jų asmens duomenys būtų tvarkomi:

26.4.1. darbuotojas, mokinys, ugdytinis ir tėvai turi teisę nesutikti (raštu, žodžiu ar kitokia forma), kad būtų tvarkomi tam tikri neprivalomi jų (darbuotojų, mokinių) ir vaikų asmens duomenys. Toks nesutikimas gali būti pareikštas duomenų rinkimo metu neužpildant tam tikrų prašymo ar sutarties, anketos vietų (eilučių) arba vėliau gavus bet kokios formos duomenų subjekto prašymą nutraukti tam tikrų neprivalomų asmens duomenų tvarkymą. Kad ši teisė būtų įgyvendinama, duomenų subjektui privalo būti suteikta informacija, kurie jo asmens duomenys yra neprivalomi tvarkyti;

26.4.2. gavus duomenų subjekto prašymą nutraukti tam tikrų neprivalomų asmens duomenų tvarkymą, gimnazija nedelsiant ir nemokamai nutraukia neprivalomų asmens duomenų tvarkymo veiksmus, išskyrus įstatymų nustatytus atvejus, ir informuoja duomenų gavėjus.

**VI SKYRIUS**

**DUOMENŲ SAUGUMO NUOSTATOS**

27. Gimnazijos darbuotojai, direktoriaus įsakymais paskirti tvarkyti mokinių asmens duomenis, turi laikytis konfidencialumo principo ir laikyti paslaptyje bet kokią su asmens duomenimis susijusią informaciją, su kuria jie susipažino vykdydami savo pareigas, nebent tokia informacija būtų vieša pagal galiojančių įstatymų ar kitų teisės aktų nuostatas. Pareiga saugoti asmens duomenų paslaptį galioja taip pat ir perėjus dirbti į kitas pareigas, pasibaigus darbo ar sutartiniams santykiams.

28. Gimnazija, direktoriaus įsakymu paskiria atsakingą darbuotoją, kuris su šiomis Taisyklėmis supažindina pasirašytinai duomenų subjektus (mokinių, kurių amžius mažiau kaip 16 metų, tėvus (vaiko tėvų pareigų turėtojas, gauna (įformina) duomenų subjektų raštišką sutikimą, įskaitant elektroninėmis priemonėmis, kad duomenų subjektas sutinka, jog gimnazija tvarkytų jų asmens duomenis ir užtikrina šių Taisyklių įgyvendinimą.

29. Darbuotojai gali susipažinti bei naudotis tik tais dokumentais ir duomenų rinkmenomis, su kuriais susipažinti ir juos tvarkyti jie buvo įgalioti.

30. Darbuotojai turi imtis priemonių, kad būtų užkirstas kelias atsitiktiniam ar neteisėtam darbuotojų, mokinių ir ugdytinių asmens duomenų sunaikinimui, pakeitimui, atskleidimui, taip pat bet kokiam kitam ne teisėtam tvarkymui, saugodami dokumentus bei duomenų rinkmenas tinkamai ir saugiai bei vengiant nereikalingų kopijų darymo. Jei darbuotojas abejoja įdiegtų saugumo priemonių patikimumu, jis turi kreiptis į gimnazijos direktorių, kad būtų įvertintos turimos saugumo priemonės ir, jei reikia, inicijuotas papildomų priemonių įsigijimas ir įdiegimas.

31. Darbuotojai, kurie automatiniu būdu tvarko mokinių ir ugdytinių asmens duomenis arba iš kurių kompiuterių galima patekti į vietinio tinklo sritis, kuriose yra saugomi asmens duomenys, naudoja Mokinių duomenų bazės ir el. dienyno TAMO pagal galiojančias taisykles sukurtus slaptažodžius. Slaptažodžiai keičiami periodiškai, ne rečiau kaip kartą per tris mėnesius, o taip pat susidarius tam tikroms aplinkybėms (pvz.: pasikeitus darbuotojui, iškilus įsilaužimo grėsmei, kilus įtarimui, kad slaptažodis tapo žinomas tretiesiems asmenims, ir pan.). Darbuotojas, dirbantis konkrečiu kompiuteriu, gali žinoti tik savo slaptažodį.

32. Už kompiuterių priežiūrą atsakingas darbuotojas privalo užtikrinti, kad asmens duomenų rinkmenos nebūtų „matomos“ iš kitų kompiuterių, o antivirusinės programos atnaujinamos ne rečiau kaip kartą per mėnesį.

**VII SKYRIUS**

**BAIGIAMOSIOS NUOSTATOS**

33. Taisyklės atnaujinamos (peržiūrimos, keičiamas, papildomas, rengiamos naujos) ne račiau kaip kartą per metus arba pasikeitus teisės aktams, kurie reglamentuoja asmens duomenų tvarkymą.

34. Darbuotojai, kurie atsakingi už šiose Taisyklėse nurodytų asmens duomenų subjektų (darbuotojų, mokinių) asmens duomenų tvarkymą, arba darbuotojų atliekamos funkcijos sudaro galimybę sužinoti darbuotojų, mokinių asmens duomenis, privalo vykdyti šiose taisyklėse nustatytus asmens duomenų tvarkymo reikalavimus.

35. Gimnazijos darbuotojas, vykdantis asmens duomenų teisinės apsaugos reikalavimų laikymosi gimnazijoje kontrolės funkcijas, ne rečiau kaip kartą per dvejus metus atlieka asmens duomenų tvarkymo rizikos vertinimą ir ataskaitą pateikia gimnazijos direktoriui. Taisyklės skelbiamos gimnazijos interneto svetainėje.

36. Už šių Taisyklių pažeidimą darbuotojams, atsakingiems už darbuotojų, mokinių, ugdytinių asmens duomenų tvarkymą, taikoma Lietuvos Respublikos įstatymuose numatyta atsakomybė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anykščių r. Svėdasų Juozo Tumo-Vaižganto gimnazijos duomenų tvarkymo taisyklių

1 priedas

**DARBUOTOJO SUTIKIMAS DĖL ASMENS DUOMENŲ TVARKYMO**

20\_\_\_ m. \_\_\_\_\_\_\_\_\_\_\_\_\_\_\_\_\_\_\_\_\_\_ d.

(pildymo data)

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, **SUTINKU,** kad

(darbuotojo vardas ir pavardė )

1. Anykščių r. Svėdasų Juozo Tumo-Vaižganto gimnazija, vadovaujantis nacionaliniais teisės aktais – Lietuvos Respublikos asmens duomenų teisinės apsaugos įstatymu (Valstybės žinios, 2003-02-12, Nr. 15-597) ir kt., Europos Parlamento ir Tarybos reglamentu (EB)1 Nr. 45/2001 dėl asmenų apsaugos Europos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo, valstybės ir regiono švietimo politikos įgyvendinimo tikslams tvarkytų šiuos mano asmens duomenis:

* vardas, pavardė,
* asmens kodas,
* gyvenamoji vieta (adresas),
* gimimo data,
* asmens tapatybės dokumento duomenys,
* socialinio draudimo pažymėjimo rekvizitai,
* atsiskaitomosios banko sąskaitos numeris,
* susisiekimo būdai: telefono numeris, elektroninio pašto adresas,
* duomenys apie sveikatą,
* duomenys apie išsilavinimą, turimą kvalifikaciją, darbo stažą,
* pirminės darbovietės pavadinimas, adresas ir kontaktiniai duomenys.

2. būčiau filmuojamas/-a, fotografuojamas/-a, daromi garso ir vaizdo įrašai ir medžiaga naudojama veiklos viešinimui gimnazijos internetiniame puslapyje, socialinių tinklų „Facebook“ Anykščių r. Svėdasų Juozo Tumo-Vaižganto gimnazijos paskyroje bei informaciniuose stenduose.

**SUTINKU**, kad šiame sutikime nurodytus mano asmens duomenis darbo bei gimnazijos veiklos tikslais tvarkys paskirti atsakingi asmenys: sekretorius, kompiuterių tinklo administratorius, vyr. finansininkas, buhalteris, direktoriaus pavaduotojas ugdymui, direktorius.

**Esu informuotas** (-a), kad Lietuvos Respublikos asmens duomenų teisinės apsaugos įstatymų nustatyta tvarka aš turiu teisę:

* būti informuotas (-a) apie savo asmens duomenų tvarkymą;
* susipažinti su savo asmens duomenimis;
* reikalauti ištaisyti savo asmens duomenis;
* nesutikti, kad būtų tvarkomi mano asmens duomenys, kurių nereikalauja Lietuvos Respublikos teisės aktai įstaigos veiklos vykdymo užtikrinimui;
* nesutikti, kad mano duomenys būtų atskleisti trečiajam asmeniui;
* reikalauti, kad mano asmens duomenys, kurių nebereikia pagal gimnazijos tvarkymo tikslus, būtų sunaikinti, išskyrus tuos, kurie įstatymų numatytais atvejais perduodami į gimnazijos archyvą.

Darbuotojas \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Parašas) ( vardas pavardė)